
REFERAT

privind aprobarea proiectului “Reabilitare Str. IANCU VĂCĂRESCU - tronsonul cuprins între B-dul Regele Carol şi B-dul 16 Decembrie 1989”, a Documentaţiei tehnico-economice, a Analizei cost-beneficiu şi a cheltuielilor legate de proiect ce revin Municipiului Timişoara, în vederea accesării fondurilor nerambursabile prin Programul Operaţional Regional 2007-2013, Axa prioritară 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. - „Planuri integrate de dezvoltare urbană”, Sub-domeniul: „Poli de creştere”

Prin Hotărârea de Guvern  nr. 998/2008, Municipiul Timişoara, alături de alte 6 oraşe din România, a fost desemnat Pol de creştere la nivel naţional. Polii de creştere sunt definiţi ca zone cuprinzând nuclee (centre) urbane şi arealele lor înconjurătoare, care au capacitatea de a răspândi dezvoltarea economică în zonele adiacente şi în care se vor concentra investiţiile publice cu scopul maximizării impactului asupra dezvoltării regionale.

Obiectivul general al polilor de creştere îl reprezintă creşterea calităţii vieţii locuitorilor şi crearea de noi locuri de muncă prin reabilitarea infrastructurii urbane, îmbunătăţirea serviciilor, precum şi prin dezvoltarea structurilor de sprijinire a afacerilor. 

În cazul polilor de creştere, în vederea accesării fondurilor, este necesară elaborarea Planului Integrat de Dezvoltare (P.I.D.), document de planificare comprehensivă a dezvoltării întregului areal al polului de creştere, în care se corelează politicile sectoriale - economice, sociale, de mediu, transport - cu politicile teritoriale. Aşadar, PID-ul este un document de planificare a dezvoltării polului de creştere Timişoara - care conţine strategia de dezvoltare pe termen lung a acestuia şi se implementează printr-o serie de proiecte individuale, în scopul realizarii unei dezvoltări durabile. 

Caracterul oraşului Timişoara este influenţat hotărâtor de clădirile istorice, prezente în special în cartierele Cetate, Iosefin şi Fabric, clădiri care se află, însă, într-o fază avansată de uzură şi degradare. Creşterea calităţii vieţii locuitorilor şi revitalizarea economică a oraşului este condiţionată de revitalizarea cartierelor istorice, care se transpune în practică atât prin intervenţii asupra clădirilor valoroase din punct de vedere arhitectural, cât şi asupra spaţiilor publice. Astfel, este necesară demararea unor proiecte care să vizeze  reabilitarea infrastructurii publice urbane (străzi, trotuare, pieţe, alei etc.), reamenajarea spaţiilor verzi şi parcurilor, asigurându-se astfel dezvoltarea unei zone moderne, atractive, cu un confort urban unitar la nivelul polului, plăcută atât pentru locuitorii ei, cât şi pentru turiştii şi investitorii care vin în oraş.

În acest context, autorităţile administraţiilor publice locale trebuie să găsească soluţii viabile care să permită în continuare dezvoltarea oraşului, prin alocarea de sume de la bugetul local în vederea reabilitării, modernizării şi reorganizării zonelor reprezentative ale oraşului, cât şi a infrastructurii aferente acestora.
Întrucât fondurile locale prevăzute pentru reabilitarea infrastructurii publice urbane sunt insuficiente, s-au căutat resurse financiare complementare pentru acoperirea cheltuielilor. În acest context, a devenit oportună accesarea de fonduri structurale nerambursabile şi participarea în cadrul Programului Operaţional Regional (POR) 2007-2013, Axa prioritară 1 ”Sprijinirea dezvoltării durabile a oraşelor”, Domeniul major de intervenţie: 1.1 ”Planuri integrate de dezvoltare urbană”, Sub-domeniul: ”Poli de creştere”.
Un prim pas important în asanarea zonei istorice Cartierul Iosefin, în punerea în valoarea a acestui sit şi a clădirilor istorice existente îl constituie reamenajarea străzii Văcărescu - tronsonul cuprins între B-dul Regele Carol şi B-dul 16 Decembrie 1989.
Reabilitarea străzii Văcărescu este o componentă a dezvoltării infrastructurii urbane din cartierul Iosefin, proiectul având ca obiectiv îmbunătăţirea infrastructurii tehnico-edilitare, a traficului public urban, a parametrilor de mediu afectaţi de transportul public (zgomot, vibraţii), precum şi diminuarea cheltuielilor de exploatare, întreţinere şi reparaţii.
Acest proiect a fost inclus în lista de proiecte prioritare din Planul Integrat de Dezvoltare al “Polului de creştere Timişoara” şi se încadrează în Obiectivul 2 „Dezvoltarea unei infrastructuri tehnice integrate, complexe şi flexibile”, Politica 2.1. „Interconectarea teritorială şi creşterea accesibilităţii polului”, Programul 2.1.3. „Dezvoltarea unui sistem coerent de căi de comunicaţii în interiorul localităţii”.
Tronsonul cuprins între b-dul. Regele Carol şi b-dul.16  Decembrie 1989 este înscris în parcela  CF nr. 2 cu nr. top 17040, a cărei  suprafaţă totală este de cca.1,5 ha. Pe acest tronson - de o parte şi alta a străzii - se află un front construit continuu, ce cuprinde funcţiuni diverse, printre care : locuire colectivă, industrie, sănătate, comerţ, învăţământ, cultură, servicii ş.a. Circulaţia auto se desfăşoară în ambele sensuri, pe două benzi. Locurile de parcare prevăzute doar la capetele străzii nu asigură nici pe departe necesarul aferent acestor funcţiuni. Acesta este motivul pentru care, pe tot parcursul zilei, autovehiculele sunt parcate pe marginea străzii şi zona verde, iar traficul auto, dar şi circulaţia bicicliştilor se desfăşoară cu mare dificultate. Trotuarele şi carosabilul prezintă denivelări majore, fisuri multiple şi dislocări datorate rădăcinilor copacilor foarte masivi şi bătrâni din zonă.

Primăria Municipiului Timişoara îşi propune reabilitarea străzii Văcărescu - tronsonul cuprins între B-dul Regele Carol şi B-dul 16 Decembrie 1989 - , urmărind următoarele obiective: 
- îmbunătăţirea infrastructurii publice urbane, respectiv a carosabilului străzii;

- îmbunătăţirea infrastructurii tehnico-edilitare a zonei;
- îmbunătăţirea condiţiilor de trafic în cele două intersecţii: str. Văcărescu cu B-dul Regele Carol şi str. Văcărescu cu B-dul 16 Decembrie, prin decongestionarea şi fluidizarea circulaţiei auto şi pietonale;
- crearea de locuri de parcare.
În urma implementării proiectului, Strada Văcărescu - tronsonul cuprins între B-dul Regele Carol şi B-dul 16 Decembrie 1989 - va fi prevăzută cu:

- două sensuri de circulaţie auto;

- reţele tehnico-edilitare noi (apă, termoficare, gaz, telefonie, electrice, iluminat public, hidranţi);

- piste pentru biciclişti şi circulaţie pietonală;

- 200 locuri de parcare auto, parcare cu rastel pentru biciclete;

- corpuri de iluminat public;

- spaţii verzi;

- mobilier urban;

- sistem de spălare a carosabilului şi irigare a spaţiului verde.
Având în vedere cele menţionate mai sus, precum şi oportunitatea şi necesitatea atragerii de fonduri nerambursabile vizând reabilitarea infrastructurii publice urbane,
Propunem spre aprobare următoarele:
- Proiectul “Reabilitare Str. IANCU VĂCĂRESCU - tronsonul cuprins între B-dul Regele Carol şi B-dul 16 Decembrie 1989”, în vederea accesării fondurilor nerambursabile prin Programul Operaţional Regional 2007-2013, Axa prioritară 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere”.

- Documentaţia tehnico-economică şi Analiza cost-beneficiu în vederea realizării proiectului “Reabilitare Str. IANCU VĂCĂRESCU - tronsonul cuprins între B-dul Regele Carol şi B-dul 16 Decembrie 1989”, elaborate de către S.C. HALCROW ROMÂNIA S.R.L., cu principalii indicatori tehnico-economici prevăzuţi în Anexa la prezentul referat.

- Valoarea totală a proiectului în sumă de 5.963.431,82 lei (inclusiv T.V.A), alocarea în bugetul local a sumei reprezentând contribuţia proprie a Municipiului Timişoara   în sumă de 1.197.991,32 lei din care:

    -    contribuţia  Municipiului Timişoara la cheltuieli eligibile reprezentând  minim 2%din valoarea eligibilă a proiectului: 73.991,32 lei

    - contribuţia Municipiului Timişoara la cheltuielile neeligibile aferente  proiectului:1.124.000,00 lei 

şi a T.V.A în valoare de  1.139.865,92 lei precum şi asigurarea valorii necesare implementării optime a proiectului.
Taxa pe valoarea adăugată plătită, aferentă cheltuielilor eligibile efectuate în cadrul proiectului va fi rambursată de Autoritatea de Management pentru Programul Operaţional Regional 2007-2013, conform legislaţiei în vigoare în condiţiile rambursării/decontărilor ulterioare.

